b'\n_START_ARTICLE_\nEstany des Peix\n_START_PARAGRAPH_\nL\'estany des Peix \xc3\xa9s una albufera situada al nord de Formentera. T\xc3\xa9 una forma gaireb\xc3\xa9 circular amb una extensi\xc3\xb3 d\'1 km\xc2\xb2 i una profunditat m\xc3\xa0xima de 4 m a la part central. Pertany a la v\xc3\xa9nda de Portossal\xc3\xa8, de la parr\xc3\xb2quia de Sant Francesc de Formentera, i est\xc3\xa0 incl\xc3\xb2s en el parc natural de ses Salines. El nom \xc3\xa9s fruit de la gran quantitat de peix que s\'hi cria. El nom de la v\xc3\xa9nda Porto-sal\xc3\xa8 deriva del llat\xc3\xad Portus Salorius relacionat amb la ind\xc3\xbastria de sala\xc3\xb3 de peix._NEWLINE_Al nord est\xc3\xa0 separat del mar per una barra litoral dunar que queda oberta per un petit pas mar\xc3\xadtim, de 50 m d\'amplada, anomenat per antonom\xc3\xa0sia sa Boca. La salinitat \xc3\xa9s pr\xc3\xa0cticament igual que la del mar._NEWLINE_Tradicionalment l\'estany s\'ha utilitzat per a la pesca i com a refugi per a petites embarcacions. Ja en la carta d\'infeudaci\xc3\xb3 del 1246, Guillem de Montgr\xc3\xad atorga l\'explotaci\xc3\xb3 dels estanys a Berenguer Renard i els seus successors. El 1897, durant la desamortitzaci\xc3\xb3, l\'estat el va vendre a una societat mallorquina com a finca r\xc3\xbastica inundada. Aix\xc3\xb2 va motivar un intent d\'urbanitzaci\xc3\xb3 d\'una marina als anys 1980, anomenada "Lago del Pez", que va provocar diversos litigis i una important mobilitzaci\xc3\xb3 social en defensa de l\'espai natural i del seu \xc3\xbas comunitari._NEWLINE_Recentment s\'hi ha constru\xc3\xaft una factoria de piscicultura per a usos cient\xc3\xadfics. En la riba oest es troben es Estanyets de can Marroig, constru\xc3\xafts a principi del segle XX per a l\'explotaci\xc3\xb3 salinera. L\'extracci\xc3\xb3 de sal fou poc important i els estanyets van acabar com una petita zona d\'aiguamolls._NEWLINE_Al nord-est, prop de la Savina, es va construir la col\xc3\xb2nia penitenci\xc3\xa0ria de Formentera, m\xc3\xa9s conegut com es Campament. Va entrar en funcionament el 1939, acabada la guerra civil, i no es va tancar fins a finals del 1942 quan les tropes aliades avan\xc3\xa7aven per nord d\'\xc3\x80frica. Per les condicions extremadament dures es va convertir en un s\xc3\xadmbol de la repressi\xc3\xb3 franquista._NEWLINE_La quietud de l\'aigua, la proximitat del mar i la falta d\'elevacions cap a ponent, fa que sigui un lloc apreciat a l\'horabaixa. Segons la llegenda, a la posta de sol es pot veure a contrallum emergir el d\xc3\xa9u Simonet, la versi\xc3\xb3 local del d\xc3\xa9u Nept\xc3\xba.\n_START_SECTION_\nParts de l\'estany des Peix\n_START_PARAGRAPH_\nL\'estany es divideix en diverses zones, entre elles hi destaquen es Estanyets, es Campament, es mur d\'en Joan Blai i sa Boca entre d\'altres.\n_START_SECTION_\nEs Estanyets\n_START_PARAGRAPH_\nEls estanyets, tamb\xc3\xa9 coneguts com es estanyets d\'en Marroig es troben a la riba de la banda de ponent de l\'estany des Peix. Aquests estanyets s\xc3\xb3n artificials, ja que fou constru\xc3\xaft amb la intenci\xc3\xb3 de crear-hi un complex de basses per a la concentraci\xc3\xb3 i cristal\xc2\xb7litzaci\xc3\xb3 de sal. Pretenia ser una ampliaci\xc3\xb3 de les salines de Formentera que s\'impuls\xc3\xa0 a comen\xc3\xa7alls del segle XX. Aquestes obres van incloure tamb\xc3\xa9 la construcci\xc3\xb3 de murs a la riba m\xc3\xa9s meridional de l\'estany._NEWLINE_L\'activitat salinera va ser inexistent o molt poc important. \xc3\x89s aix\xc3\xad com aquestos estanys han acabat esdevenint una extensi\xc3\xb3 d\'aiguamolls que han estat incorporats al parc natural de ses Salines d\'Eivissa i Formentera.'